A Bizottság 2543/1999/EK rendelete
(1999. december 1.)
a Közösség külkereskedelmi statisztikájára és a tagállamok közötti kereskedelem statisztikájára vonatkozó ország- és területnómenklatúráról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 374/98/EK rendelettel [1] módosított, a Közösség és tagállamai, illetve a harmadik országok közötti áruforgalomra vonatkozó statisztikáról szóló, 1995. május 22-i 1172/95/EK tanácsi rendeletre [2],
mivel:
(1) Az 1172/95/EK rendelet 9. cikke szerint az országok és területek nómenklatúrájának bevezetése a Bizottság feladata.
(2) Ennek 1999. január 1-jén érvényes változatát a 2645/98/EK bizottsági rendelet [3] melléklete tartalmazza.
(3) 1999. január 1-jétől az országok és területek nómenklatúrája az ISO alfa-2 szabványon alapul; a tagállamok számára kívánatos egy átmeneti időszakot biztosítani, hogy a végrehajtott módosításokhoz igazodni tudjanak; mivel az egyszerűsítés szempontjából lényeges, hogy ez az átmeneti időszak akkorra véget érjen, amikor az egységes vámokmányra vonatkozó szabályokat felülvizsgáló rendelkezések hatályba lépnek.
(4) Az e rendeletben előírt intézkedések összhangban vannak a harmadik országokkal lebonyolított termékforgalom statisztikájával foglalkozó bizottság véleményével,
ELFOGADTA EZT A RENDELETET:
1. cikk
A Közösség külkereskedelmi statisztikájára és a tagállamok közötti kereskedelem statisztikájára vonatkozó ország- és területnómenklatúrának 2000. január 1-jén érvényes változata e rendelet mellékletében található.
2. cikk
Ez a rendelet 2000. január 1-jén lép hatályba.
A tagállamok azonban az e rendelet mellékletében szintén megtalálható háromjegyű numerikus kódokat mindaddig használhatják, amíg a 2454/93/EGK bizottsági rendelet [4] 37. és 38. mellékletét felülvizsgáló rendelkezések hatályba nem lépnek.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 1-jén.